Når finalen i 200 meter butterfly svømmes ved EM i Glasgow søndag aften, er det med nordjysk deltagelse. Viktor B. Bromer fra Aalborg Svømmeklub kvalificerede sig nemlig lørdag aften til finalen. Her leverede han det, som Dansk Svømmeunion kalder ”et veldisponeret løb”, der resulterede i tiden 1.55,73. En tid, der betød en samlet tredjeplads, og som altså indløste en billet til søndagens finale. Også Aalborg-svømmeren Mie Ø. Nielsen forsøgte lørdag at kvalificere sig til en EM-finale, da hun svømmede semifinale i 50 meter rygsvømning. Det lykkedes dog ikke at gå hele vejen. Med en tid på 28,14 endte Mie Ø. Nielsen på en 13. plads. Viktor B. Bromer skal svømme finale søndag klokken 18.45.

Referat:
Viktor B. Bromer skal søndag svømme EM-finale i 200 meter butterfly, efter at have svømmet den tredjehurtigste tid ved semifinalen.